**Exkurzia v Nemecku**

V dňoch 8.-12.4. 2015 sa študenti našej školy spolu s pani profesorkou Solivajovou a žiakmi Gymnázia Ľudovíta Štúra vo Zvolene vybrali na exkurziu smer Drážďany-Berlín-Postupim.

Streda

V skorých ranných hodinách sme opustili Slovensko a popoludní sme už obdivovali dominanty Drážďan: Semperoper, Hofkirche, Frauenkirche, Zwinger s obrazárňou starých majstrov a mnohé ďalšie historické objekty. Drážďany boli počas 2. svetovej vojny zničené,  preto tu vyrástlo mnoho nových a moderných budov. Pozreli sme aj zámok Moritzburg, kde sa natáčal film Tri oriešky pre Popolušku. Večer sme sa ubytovali priamo v centre mesta.

Štvrtok

Ráno sme vyrazili do Berlína. Našou prvou zastávkou bol štadión, na ktorom sa konala olympiáda v 1936. Neobišli sme ani miesta, kde stál známy berlínsky múr či Checkpoint Charlie. Neskôr sme sa presunuli na Alexanderplatz , odkiaľ to bol len skok na televíznu vežu. Po náročnom dni sme sa išli ubytovať neďaleko Berlína.

Piatok

Piatkový deň bol zameraný najmä na históriu. Ráno sme navštívili berlínsky dóm, ktorý nás prekvapil svojou majestátnosťou. Prešli sme na tzv. muzeálny ostrov, kde sme navštívili múzeum Pergamon. Pozreli sme sa aj na židovskú štvrť, Humboldtovu univerzitu, ale aj budovu štátnej opery. Najznámejšou ulicou „východného bloku“ Unter den Linden sme sa dostali až k Brandenburskej bráne. Podvečer sme si pozreli mesto zhora, z presklenej kupoly nemeckého parlamentu.

Sobota

Doobedňajší program sme absolvovali v hlavnom meste Badensko-Wurtemberska, v Postupime. Prezreli sme si  nádherný zámok Cecilienhof, v ktorom sa konala Postupimská konferencia v roku 1945. Neodolali sme ani záhradám zámku Sanssouci. Poobede sme ešte navštívili západný Berlín, a to Kaiser Wilhelm Gedächtniskirche a tradičné trhy . Podvečer sme sa lúčili s Berlínom a skoro ráno sme už boli opäť na Slovensku.

Exkurzia sa nám všetkým páčila a budeme na ňu ešte dlho v dobrom spomínať nielen v rozhovoroch, ale aj na hodinách dejepisu a nemeckého jazyka.